**Inger Elisabeth Granneman** (født **Inger Elisabeth Fauk** 11. mai 1930 i Bergen, død 28. mars 1992) var en norsk revyskuespiller, sanger, musiker og forfatter. Hun var også populær i Sverige. I begynnelsen av sin karriere ble hun kalt «Den syngende husmor fra Lørenskog».

Liv og virke
------------

Som tenåring var hun elev av Robert Riefling. I 1947 debuterte hun på scenen, hos Jens Book-Jenssen på Chat Noir, men foreldrene kom og hentet henne etter noen få forestillinger.

Granneman var senere med i en rekke radioprogrammer og TV-programmer. Hun medvirket også på mange plateinnspillinger, blant annet på Philips (1959–1962), Triola (1962–1964) og Polydor (1965–1969). Hun var fra 1959 tilknyttet Chat Noir. I 1960 hadde Granneman stor suksess med sangen *«Alle venter på sommer»*, som hadde tekst skrevet av Juul Hansen. I 1962 spilte hun inn på plate revynummeret *«Omatt og omatt»*, med tekst av Bias Bernhoft og Bjørn Sand. Hun deltok flere ganger i Melodi Grand Prix. 

Hun gjorde seg også bemerket med sine imitasjoner, blant annet av kong Olav V og Cornelis Vreeswijk. Granneman ble tildelt Leonardstatuetten i 1986 og Leif Justers ærespris. 

Granneman komponerte også og skrev tekster til flere sanger og skrev flere barnebøker. 

I 1989 ga hun ut kokeboken *God gammeldags mat* sammen med sønnen Jan Granneman, som var profesjonell kokk. Elisabeth Granneman opplyste i forordet at hun selv hadde drevet spisestedene «Naustet» i Son og «Skrivargarden» på Stord. Kokeboken fikk terningkast 6 i *VG*.

Granneman var på slutten av sitt liv programleder (sammen med Robert Aschberg) i det TV3-sendte talkshowet *I kveld med Robert Aschberg*. Sykdom og dårlig helse generelt gjorde at hun fra høsten 1991 bare opptrådte sporadisk i programmet. Hun skulle etter planen returnere for fullt vinteren 1992, men en hjerneblødning i begynnelsen av januar forhindret det. Hun led i tillegg av diabetes, astma, nedsatt nyrefunksjon og vann i lungene. Robert Aschberg lagde et hyllestprogram om henne like etter hennes død i mars 1992, der seeren ble presentert et utvalg av klipp med henne som var hentet fra serien.

Sanger (i utvalg)
-----------------

* 1959: «Tenk en mann» (Tekst: Elisabeth Granneman)
* 1959: «You All Come» (Tekst: Elisabeth Granneman)
* 1959: «Toledo» (Tekst og melodi: Elisabeth Granneman)
* 1959: «Kjære Billy» (Tekst og melodi: Elisabeth Granneman)

I Melodi Grand Prix
-------------------

| År | Tittel | Plassering |
| --- | --- | --- |
| 1960 | «Et sommereventyr» | Fjerdeplass |
| 1964 | «Spiral» | Vinner\* |
| «God gammel firkantet vals» | Andreplass |
| 1969 | «BM. Fordomsfri» | Tredjeplass |

\* Arne Bendiksen fremførte «Spiral» i Eurovision Song Contest, hvor den kom på en åttendeplass.

Diskografi
----------

* *Elisabeth Grannemann* (1972)
* *Løvebakken smiler* (1976)
* *Omatt og omatt* (1976)
* *De gamle gode med Arne Bendiksen og Elisabeth Granneman* (1979)
* *Lykkehjulet* (1980)

Filmografi
----------

* 1992: *Nordexpressen* – Raggan
* 1991: *Måker* – Vertinne
* 1986: *Hud* – Moren
* 1985: *Deilig er fjorden!* – Dame på diskotek 1
* 1973: *Kofferten* (TV)
* 1968: *Mannen som ikke kunne le*
* 1965: *Hjelp – vi får leilighet!* (husmorfilm) – kontordame
* 1964: *Operasjon Sjøsprøyt* – Rita Rønneman, popsangerinne
* 1962: *Operasjon Løvsprett*
* 1961: *Sønner av Norge*

Bibliografi
-----------

* *Revefamilien i Vriomskogen* – barnebok (1967), illustrert av Grethe Berger
* *Kjære publikum!* (1983)
* *God gammeldags mat* – (1989) – medforfatter: Jan Granneman

Referanser
----------

1. 1 2 3   snl.no[Hentet fra Wikidata]
2. ↑  Granneman, Elisabeth; Granneman, Jan; Graff, Finn (1989). *God gammeldags mat*. Oslo: Gyldendal. ISBN 8205183937.
3. ↑
4. ↑
5. ↑

Eksterne lenker
---------------

* (en) Elisabeth Granneman på Internet Movie Database Rediger på Wikidata

* (no) Elisabeth Granneman hos Sceneweb Rediger på Wikidata

* (en) Elisabeth Granneman hos The Movie Database Rediger på Wikidata

| Utmerkelser og prestasjoner |
| --- |
| Forgjenger:**Jan Høiland/Nora Brockstedt med «Solhverv»** | **Vinner av Melodi Grand Prix**(1964) | Etterfølger:**Kirsti Sparboemed «Karusell»** |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Geni **·** VIAF **·** KulturNav **·** MusicBrainz
 |